Kim Edberg Andersen (DD), 2026-02-05:
Tak for det, formand.
Jeg er jo vikar i dag, så jeg har fået en lang tale med.
Men så har den ene ordfører efter den anden fra regeringspartierne cyklet rundt heroppe.
Så kom hr. Frederik Vad heldigvis.
Han fik den erkendelse lige at trykke sig ind.
Og ellers har der været påfaldende stille fra Socialdemokraterne i dag.
Det er da sørgeligt at se en regering stille sig op på talerstolen i Folketinget og sige, at det her simpelt hen er så forfærdeligt og så grimt, at det ikke skal foregå – men at man har tænkt sig at gøre lige nøjagtig ingenting, for at det stopper – intet!
De har skrevet et brev.
Den sang har vi hørt før på andre områder.
Brevet har så været ude.
Der er nogle, der ikke har fundet ud af endnu, at de breve ikke var nok, og så tænker man, at så kommer handlingen fra regeringen, altså den brede regering over midten, der kunne træffe de svære valg.
De traf i dag det valg at lukke øjnene over for bederum på offentlige uddannelser.
Det er da pinligt.
Det bliver endnu mere pinligt, når man så går ind på Venstres facebookside, hvor de for ganske kort tid siden lavede et stort opslag, der skulle fortælle vælgerne, at Venstre søreme var rigtig meget imod bederum.
Hvis der var noget, der ikke skulle være på offentlige uddannelser, var det bederum.
Det var det onde.
I dag hører man Venstres ordfører sige, at det er det onde, og at man har tænkt sig at gøre absolut ingenting ved det.
Det er et ledelsesansvar, kunne jeg forstå på ministeren.
Og så kan jeg så forstå, at hvis du ikke er dit ledelsesansvar voksent inden for uddannelsesinstitutionerne, skal du behandles anderledes, end du skal, hvis du eksempelvis er en miljøvirksomhed, for som Alternativet siger, er det fuldstændig forskelligt.
De synes, at ledelserne er gode, når de beskytter, at man kan bruge et bederum til islamisk udøvelse på en uddannelsesinstitution.
De synes, at de er de onde, hvis de forurener et vandmiljø.
Så skal vi lave et forbud.
Hykleriet driver ned ad væggene herinde i dag.
Jeg har holdt mange ordførertaler.
Jeg har haft nogle vældig gode debatter, og man kan være så politisk uenige.
Det, der er vildt i dag, er, at der er et kæmpe flertal, der er politisk enige – helt politisk enige, hvis man ser på det, de skriver.
Selv SF holdt en tale, hvor jeg tænkte: Hold da op, som danmarksdemokrat kan jeg faktisk ikke pensle det her problem tydeligere ud.
Undskyldningen fra SF var så EMRK, kan jeg forstå.
For det var en diskussion, vi havde, sidste gang vi var hernede.
Jeg tror faktisk også, at ministeren sagde, at det ville ministeriet finde ud af, men der er nok blevet skrevet et skriftligt spørgsmål, og så er det i hvert fald faldet til jorden.
Det er der, hvor jeg gerne vil hjælpe, for SF's ordfører i dag er jo ikke udlændingeordfører.
Så finder vi ud af, om domstolen har tænkt sig at være mere eller mindre aktivistisk.
De laver en dom.
Det er en procesrisiko, har jeg hørt.
Det kunne man jo også lave her.
Man kunne lave en procesrisiko, og så kunne man være sit ansvar voksent i Folketingssalen og fjerne de ting, der er et problem, og lave et forbud imod bederum på offentlige uddannelser.
Der er jeg helt betrygget i, at i hvert fald til efter valget har Socialdemokraterne tænkt sig at sige, at hvis EMRK ikke falder til brystet, efter vi har skrevet et brev, så kommer der handling – altså efter valget, kunne jeg forstå.
Det er jo det, der er problemstillingen herinde.
Det er så hyklerisk at høre de partier, der lige om lidt går ud og siger, at de er stenhårde på udlændingepolitikken, at de er så hårde, at de ikke vil have islamisering af det danske samfund.
Når der så endelig kommer et forslag fra fire partier, som siger, at vi har haft debatten og set, at nogle har ændret sig – men nogle er ikke nok i det her, alle skal stoppe med at have bederum – så mangler man modet.
Det er altid dejligt, at hr. Frederik Vad altid stiller sig på mål for sine egne holdninger – der vil jeg godt rose hr. Frederik Vad.
Han har været ude at sige, at det jo er Moderaterne.
Hør nu her, danskere, socialdemokrater og Venstrefolk er hårde på udlændingepolitikken, men vi er desværre belemret med, at Moderaterne er dem, der skaffer os over 90 mandater, og derfor bliver vi nødt til kun at sige én ting, når de siger hop, og det er: Hvor højt?
Hr. Mohammad Rona har brugt det i årevis.
Han har siddet og hygget sig, når jeg fortalte sandheden.
Endelig er hr. Frederik Vad kommet til den erkendelse – der må hr. Frederik Vad give mig ret, det må så være den fjerde erkendelse – at hr. Kim Edberg Andersen fra Danmarksdemokraterne havde fuldstændig ret, når han sagde, at problemet i forhold til at lave en stram udlændingepolitik og rent faktisk gøre noget mod islamiseringen af det danske samfund var Moderaterne.